text: opden thoon, Die de werelt iet wel besiet.
  Comt al mediteren
  Ende Contempleren
  In Iesus gheboorte zoet,
  Gaet tot Bethleem recreeren,
  Ende iubileren
  Ghy sult daer vinden alle goet
  Treckt derwaert inden geest al metter spoet
  Inwendich inder zielen v verblijt
  Looft Godt den Heere ghebenedijt
  Een Kindeken inder crebben,
  Gheen schoonder en condy hebben
  
  Dan ons en wort gegeuen nv
  Van couwen zijn ledekens beuen,
  Wilt hem v herteken geuen
  Het leyt en weent ende wacht naer v
  Offert hem v sonden met groot beru
  Inwendich inder sielen etc.
  Glorie inden troone,
  Songen die Ingelkens schoone
  Doen Iesus geboren was
  Die Herders die by haer schaepen
  Hadden ligghen slaepen,
  Zy waeren verwondert op dat pas
  Sy liepen al met blyschap naer Bethleem ras
  Inwendich inder zielen etc.
  Maria sijn lieue Moedere
  Met Ioseph zijnen hoedere,
  Waeren beyde zeer verblijt
  Door haer ghelooue sy kinden
  Het Kint d’welck sy beminden,
  Te wesen Godt ghebenedijt.
  Sy hadden in haer herte een groot iolijt
  In wendich inder zielen.
  Loff Kindeken van acht daghen,
  Ghy hebt willen draghen,
  De groote pijne vander wet.
  In v ledeken teere
  Wordy besneden Heere
  Voor ons die met sonden waren besmet.
  Salich is de mensche die hier op let.
  Inwendich etc.
  Dit suyuer Kindeken cleyne
  Soeckt die hertekens reyne
  Die hy al te zeer bemint.
  Syn cleyn oogskens leken
  
  Om onse ghebreken
  Is Godt almachtich gheworden een Kint,
  Deuote hertekens dit versint,
  Inwendich inder zielen v verblijt,
  Looft Godt den Heere ghebenedijt.
  Wilt in der zielen smaeke
  Dese groote saecken
  Dat Godt almachtich was een Kint
  In zijn lefde suldy blaecken:
  En naer dit Kindeken haecken,
  Want hy v altijt heeft bemint.
  Binnen in v herteken dit doch print
  Inwendich inder zielen etc.
  En laet ons nu niet trueren,
  Dit Kint mach ons ghebeuren
  Gods in zijnder menscheyt schoon.
  Wilt met herten stille
  Doen des Kindekens wille,
  Hy sal selue wesen onsen loon.
  Als heden heeft hy ons ghedaen den toon,
  Inwendich inder. etc.
  O Kindeken wilt v smerte
  Toch printen in mijn herte
  Door v groote ghenade goet.
  Wilt tot deser stonden
  Vergheuen alle mijn sonden
  Door v preciose bloet,
  Heere in v verdiensten neme ick moet,
  Inwendich inder zielen etc.
  Laet ons den tijt besteden,,,,,,
  Godt inden Gheest aenbeden
  Hier beneden int aertsche dal.
  Al is dit Kindeken teere.
  Het is den seluen Heere
  
  Die ons allen oordeelen sal
  Wilt dit Kint toch vreesen bouen al
  Inwendich inder zielen v verblijt,
  Loft Godt den Heere ghebenedijt